Ferredoxina

Ferredoxina edo "fd" hainbat prozesu metabolikotan elektroien garraioan parte hartzen duen proteina da, batez ere fotosintesiaren fase argidunean eta baita arnas katean ere. Burdin-sufre proteina bat da.

Etimologia 
Izenak bi zati ditu, aurrenekoa latinezko ferrum hitza ("burdina") eta bestetik redox, erredukzio-oxidazio prozesuaren akronimoa dena. D.C. Wharton zientzilariak ezarri zion izena 1962. urtean L.E. Mortenson, R.C. Valentine eta J.E. Carnahan-ek isolaturiko burdin-proteinari. Clostridium pasteurianum bakteriotik atera zuten ferredoxina. 1962. urtean bertan ziazerbaren kloroplastoetan K. Takawa eta D.I. Arnon-ek kloroplastoko ferredoxina aurkitu zuten.

Egitura 
Burdin-sufre loturako klusterrak dituzten proteina txikiak dira ferredoxinak. Burdinak elektroiak hartu eta erreduzitu egiten da, Fe (II), eta elektroiak emanez oxidatu egiten da, Fe (III), eta horregatik egokia da elektroiak garraiatzeko.

Motak

Fe2S2 ferredoxinak 
Proteinaren erdigunean beta(2)-alfa-beta(2) egitura dute. ehun aminoazido inguru ditu eta 2Fe-2S klusterrak lau zisteinaren erradikalak elkartzen ditu. Mota honetako ferredoxina batzuk tiorredoxina, putidarredoxina, terpredoxina eta adrenodoxina dira.

Landare zeluletako kloroplastoetan mota honetako ferredoxina aurkitzen da. Fotosintesiaren fase argiduneko fotofosforilazio ez-ziklikoan eta ziklikoan hartzen du parte. Ez-ziklikoan elektroien azken hartzailea da eta bide batez NADP+ erreduktasa entzima erreduzitzen du. NADP+ urria denean ordea ferredoxinako elektroiek plastokinonara egiten dute salto eta fotofosforilazio ziklikoa gertatzen da.

Mitokondrioetan ere agertzen da, II konplexuaren barnean. Adrenodoxina izeneko ferredoxina proteina da. Gizakietan hormona tiroideoen sintesian ere hartzen du parte.

Fe4S4 eta Fe3S4 ferredoxinak 
Ferredoxina hauek potentzial baxukoak (bakterietakoak) edo potentzial handikoak izan daitezke. Ferredoxina hauetan lau zisteinaren erradikalak 4Fe-4S duen kluster bati lotzen zaizkie.

Potentzial handikoek elektroien garraio kate anaerobikoan hartzen dute parte.

Erreferentziak

Kanpo estekak 

Mintzeko proteina periferikoak
Oxidorreduktasak
Fotosintesia